সূত্র জানায়, ৩৮টি সংসদীয় আসনের সীমানায় পরিবর্তন এনে ১৪ মার্চ ৩০০ সংসদীয় আসনের সীমানা পুনর্নির্ধারণের খসড়া প্রকাশ করে ইসি। খসড়ার ওপর আপত্তি, সুপারিশ জমা দেয়ার জন্য ১ এপ্রিল পর্যন্ত সময় দেয়া হয়। নির্ধারিত সময়ে কমবেশি ৬৫০টি আবেদন জমা পড়েছে। এতে প্রকাশিত খসড়া সীমানার বিপক্ষে ৪৮৭টি ও পক্ষে ১৬৩টি আবেদন জমা হয়। ইসির সংশ্লিষ্ট কর্মকর্তারা জানান, যেসব আসনের সীমানায় পরিবর্তন এসেছে সেখানকার বেশির ভাগ বর্তমান ও সাবেক এমপি এ পরিবর্তনের বিরোধিতা করছেন। তারা বর্তমান সীমানা বহাল রাখার পক্ষে মত দিয়েছেন। বিষয়টি নিয়ে ইসিতে তদবিরও করছেন। অপরদিকে কোনো কোনো আসনের এমপি সীমানা পরিবর্তনের জন্য সন্তোষ প্রকাশ করে ইসিকে ধন্যবাদ জানিয়েছেন।